AIŠKINAMASIS RAŠTAS

Dėl Molėtų rajono savivaldybės asfaltuotinų žvyrkelių ruožų sąrašo patvirtinimo

1. **Parengto tarybos sprendimo projekto tikslai ir uždaviniai**

Sprendimo projektas parengtas vykdant Lietuvos Respublikos vietos savivaldos ir Kelių įstatymą, Kelių priežiūros tvarkos aprašą bei atsižvelgiant į Lietuvos automobilių kelių direkcijos prie Susisiekimo ministerijos 2017 m. gegužės 04 d. raštą Nr. 2E-681 „Dėl asfaltuotinų žvyrkelių ruožų atrankos“.

Lietuvos automobilių kelių direkcija prie Susisiekimo ministerijos, įgyvendindama žvyrkelių asfaltavimo programą, vykdo 2017-2020 m. asfaltuotinų žvyrkelių ruožų tarp skirtingų kelio dangų („zebrų“) atranką. Kelių direkcija nuolat gauna bendruomenių, fizinių ir juridinių asmenų, Lietuvos Respublikos Seimo narių ir kitų institucijų raštų dėl žvyrkelių asfaltavimo, todėl yra būtina įtraukti savivaldybes į planavimo procesą, efektyviai, racionaliai naudoti valstybės lėšas ir tuo tikslu sudaryti prioritetinę žvyrkelių ruožų asfaltavimo eilę.

Lietuvos automobilių kelių direkcijos prie Susisiekimo ministerijos tinklalapyje (nuoroda:  [**http://lakd.lrv.lt/lt/paslaugos/zvyrkeliu-ruozu-atranka**](http://lakd.lrv.lt/lt/paslaugos/zvyrkeliu-ruozu-atranka)) pateikta  [**pradinė kelių ruožų atranka**](http://lakd.lrv.lt/uploads/lakd/documents/files/Paslaugos/Inforinkmenos/zebrai_2017-04-28.pdf)  ir [**žemėlapis su atrinktų „zebrų“ ruožais**](http://birzai.lt/get_file.php?file=YnB1VnoyM1ljTnhrbVhHWngyT2FwV3hnYktXWGwyakpscUJscE1pZWJObHRhR2pkbTh4cHkyZWtjWldacDV0bmJaZHhvV0drYWNoaGJXcHR6R3VhbDJkbmJkWm15bkRJWjNOdGNwbWRscXBscTI2Wmw2Rmt3bUN4WnAzTW01WFlacHFhejIzRmJOeHFuWENka3BtV3BHeVNhYWlYb1dEV2FKWnFhcHBwbXBlWGNHYVRtNVp2bHBsbGFXTERiSlptbXFGeG5HcWVaWjVpY21vJTNE). Atranka suformuota atsižvelgiant į tai, ar ruožu kursuoja viešasis transportas, ar išasfaltavus ruožą padidės eismo intensyvumas visame kelyje, ar išasfaltuotas ruožas pagerins lankytinų vietų bei administracinių centrų pasiekiamumą, koks yra vidutinis metinis paros eismo intensyvumas ruože, kiek neasfaltuotų ruožų yra tirtame kelyje, taip pat atsižvelgta į visuomenės prašymų skaičių, tolygią kelių plėtrą regionuose, projektų ekonominius rodiklius.

Savivaldybė gali daryti įtaką **penkių** asfaltuotinų ruožų atrankai ir nurodydama prioritetus pridėti projektui iki 20 balų (I prioritetas – 20 papildomų balų, I prioritetas – 20 papildomų balų, II prioritetas – 16 papildomų balų, III prioritetas – 12 papildomų balų, IV prioritetas – 8 papildomi balai, V prioritetas – 4 papildomi balai. Sprendimo projekte pateikiamas savivaldybės administracijos siūlomas prioritetų variantas. Kelių direkcija, surinkusi ir įvertinusi informaciją iš visų Lietuvos savivaldybių, sudarys galutinį kelių prioritetini sąrašą. Šiame sąraše projektai bus išdėstyti prioriteto tvarka pagal gautų balų sumą ir įgyvendinami pagal finansavimo galimybes.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymas;

Lietuvos Respublikos Kelių įstatymas;

Kelių priežiūros tvarkos aprašo, patvirtinto Lietuvos Respublikos Vyriausybės 2004 m. vasario 11 d. nutarimu Nr. 155 „Dėl kelių priežiūros tvarkos aprašo patvirtinimo“;

Lietuvos automobilių kelių direkcijos prie Susisiekimo ministerijos 2017 m. gegužės 04 d. raštas Nr. 2E-681 „Dėl asfaltuotinų žvyrkelių ruožų atrankos“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės: Lietuvos automobilių kelių direkcijai prie Susisiekimo ministerijos įgyvendinant 2017-2020 m. žvyrkelių asfaltavimo programą, tikėtina jog bus išasfaltuoti kelių ruožai einantys per Molėtų rajono savivaldybės teritoriją.

Neigiamų pasekmių nebus.

**4. Priemonės sprendimui įgyvendinti**

Parengtas ir savivaldybės tarybos patvirtintas sąrašas bus išsiųstas Lietuvos automobilių kelių direkcijai prie Susisiekimo ministerijos.

**5. Lėšų poreikis ir jų šaltiniai**

**S**prendimui įgyvendinti lėšų nereikia.

**6. Vykdytojai, įvykdymo terminai**

Molėtų rajono savivaldybės administracija patvirtintą sąrašą išsiųs Lietuvos automobilių kelių direkcijai prie Susisiekimo ministerijos iki 2017 m. gegužės 31 d.